Æv! Du er ikke forkert på den, men efter min mening er det din nabo, der ikke udviser almindelig pli. Nu kan vi jo ikke bare antage, at han seksualiserer situationen og ikke blot finder det helt naturligt med nøgenhed uden at lægge mere i det end en samtale. Det ville være forkert at tillægge ham motiver, vi ikke har belæg for, men det handler mest om, hvordan du har det i din egen have, og om at du føler dig utilpas. Hvis de mennesker er så søde, som du beskriver, må det stå sin prøve, når du fortæller ham, at din tid i haven i solen er alenetid, og der vil du helst undgå at blive forstyrret. Du må hive plasteret af og få det sagt. Sommetider må vi hanke op i os selv og få ubehagelige ting gjort. Det kan simpelthen ikke nytte, at du ikke kan slappe af i din fritid. Formulér en sætning, der er tilpas præcis og udramatisk a la ”hej nabo. Jeg har en lille bøn, når jeg ligger i haven og soler mig, så lader jeg op til job og vil helst ikke snakke.” Det ville være 100 procent okay at sige. Og så må du give den hæk en omgang (naturlig og veldosseret) gødning og håbe, den er højere til næste sommer. Held og lykke.